SET ปิดเช้าร่วง 10 จุด รับปัจจัยลบรัสเซียโจมตี “โรงไฟฟ้านิวเคลียร์” ยูเครน หวั่นบานปลาย
SET ปิดเช้าลบ 10 จุด ตามตปท. หลังรัสเซียโจมตีโรงไฟฟ้านิวเคลียร์ในยูเครน หากเหตุการณ์บานปลาย อาจจะนำไปสู่การคว่ำบาตรด้านพลังงานกับรัสเซีย
4 มี.ค. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ปรับตัวลงตามตลาดเอเชีย จากรัสเซียโจมตีโรงไฟฟ้านิวเคลียร์ซาปอริซเซีย (Zaporizhzhia) ในยูเครน หลังจากโรงไฟฟ้าแห่งนี้เกิดเพลิงลุกไหม้ และล่าสุดประธานาธิบดีโจ ไบเดน ผู้นำสหรัฐ ได้เรียกร้องให้รัสเซียยุติการโจมตีโรงไฟฟ้าดังกล่าว เหตุกลัวโรงไฟฟ้าระเบิด และเหตุการณ์บานปลาย อาจนำไปสู่การคว่ำบาตรด้านพลังงานกับรัสเซีย โดยผลที่ตามมาก็จะทำให้ราคาพลังงานสูงขึ้น และจะเกิดภาวะเงินเฟ้อ ทำให้เศรษฐกิจถดถอย ส่งผลให้นักลงทุนเทขายทำกำไรออกมาก่อน
อย่างไรก็ตามตลาดบ้านเราไม่ลงแรงเพราะยังมีหุ้นพลังงานที่ยังช่วยพยุงตลาด และนักลงทุนต่างชาติ (Fund Flow) ยังเข้าซื้อในตลาดหุ้นไทยอยู่
สำหรับแนวโน้มการลงทุนในช่วงบ่าย นายกิติชาญ คาดว่า แกว่งตัว Sideway down  และต้องรอดูเปิดตลาดยุโรปถ้าปรับลงแรง หรือโรงไฟฟ้าเกิดระเบิด ทำให้ตลาดมีความเสี่ยง ให้แนวรับที่ 1,680 จุด ถ้าหลุดให้แนวรับถัดไป 1,674 จุด ส่วนแนวต้านที่ 1,690 จุด แนวต้านถัดไปที่ 1,696 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 2,099.77 ล้านบาท ปิดที่ 39.00 บาท ลดลง 1.00 บาท
PTTEP มูลค่าการซื้อขาย 1,889.87 ล้านบาท ปิดที่ 151.00 บาท เพิ่มขึ้น 0.50 บาท
BANPU มูลค่าการซื้อขาย 1,723.77 ล้านบาท ปิดที่ 11.90 บาท ลดลง 0.60 บาท
EA มูลค่าการซื้อขาย 1,569.64 ล้านบาท ปิดที่ 89.75 บาท ลดลง 1.25 บาท
KBANK มูลค่าการซื้อขาย 1,137.25 ล้านบาท ปิดที่ 162.50 บาท เพิ่มขึ้น 0.50 บาท